Vruntliken grut tovoren unde wes ik gudes vormach to allen tiden. Wetet, leven vrunde, wo vor my is ghewest Hollinger Petersson, myn dener, vor my berichtende, wo dat sin broder Tord Petersson ghestorven were, Got der zelen gnedich sy, welke erghenante Tord Petersson was vorende en schyp, dar de vorbenomede Hollinger Petersson en dordendel inne hadde na guder bewisinghe des breves, den de erghenante Hollinger Petersson darup hefft, welkeme vorbenomeden Hollinger Petersson nene redelicheit kan weddervaren van des erbenomeden Tord Petersson seliger dechtnisse weghen, nademe alzo my de erghenante Hollinger hefft berichtet. Hirumme bidde ik jw, leven vrunde unde ghetruwe nabure, dat gy wol doen unde weset desseme vorbenomeden Hollinger Petersson behulplik alzo vele, alzo en recht is unde dar he recht ane is. Desgheliik wil ik gudwillich sin my an sulkeme werwe teghen jw bewisende. Vortmer, leven vrunde, ghenughe jw to wetende, dat my synt twe schipmans untlopen; de ene hetet Jacob unde de ander Bertolt. Bidde ik jw vruntliken, dat gy wol doen unde hindren see, efft see in juwer stad sin, so langhe dat se ere recht staen. Wente see stelen van my 100 elen wadmannes unde dertich unde 100 elen kaniffas. Leven vrunde. Bewiset jw an dessen erghenanten articulis, alzo gy wolden, dat ik scholde doen dorch juwen willen, to allen tyden gerne vorschuldene. Ghebedet over my alzo over juwen ghetruwen nabur unde holden gunnere. Gesreven to Abo des neghesten middewekens na pinxten, under mynen ingesegele. Joan Karlsson, hovetman uppe Abo. Adress: An de ersamen vorsichtighe borghermestere unde raetmanne der stad Revele mit erbedinghe detur hec.